O comercio pontevedrés pon o punto de mira en México - SOCIAL - Sermos Galiza - Diario de intereses galegos\nO comercio pontevedrés pon o punto de mira en México\nCARLOS PEREIRO 10 Xullo 2017 09:57 h.\nReunión de empresas locais con Ana Salinas\nDun tempo a esta parte, a marca “Pontevedra” comeza a ser recoñecida en boa parte do globo como símbolo dun modelo urbano funcional e envexado. O concello sábeo, e ao igual que pon en valor o seu modelo de cidade, quer mostrar ao resto do mundo os produtos que se crean dentro dos seus lindes. Desta maneira, dende hai unhas semanas vense traballando nunha misión comercial a México na que se agarda tender lazos que acheguen as propostas locais ao país azteca. Polo de agora, nove empresas da cidade do Lérez e un organismo público farán parte deste proxecto.\nO goberno municipal sinalou recentemente que a misión non está fechada, e que seguirá nos próximos días mantendo contactos coas compañías interesadas en facer parte desta expedición. Asemade, a axenda oficial da viaxe vaise cerrando, e a concelleira de Promoción da cidade, Anabel Gulías, lembrou que “será unha misión moi completa”. Aliás, todos os integrantes do proxecto participarán na feira Expopymes, axendada do 23 ao 25 de agosto, ben como tomarán parte en reunións con diferentes contactos directos que o propio Concello de México está a xestionar.\nDe momento, as empresas locais que acudirán son COVSA (referencia no ámbito da construción civil), TokApp (empresa da cidade que creou unha aplicación para conectar os centros educativos e os tutores), Galventus (especializada no mantemento de aeroxeradores e parques eólicos), SETGA (recoñecida internacionalmente xa como unha compañía punteira no sector do deseño de iluminación exterior), Global Retail (cadea de zapaterías), Yatecomeré (especializada na distribución gastronómica para restaurantes e consumidores), O Graneiro de Amelia (referente galego na venda de produtos a granel), Matriuska Producciones (produtora cinematográfica de Pontevedra) e Iñaki Bretal (chef do Grupo Nove). Xunto con elas viaxarán tamén Turismo de Pontevedra para manter encontros con operadores de turismo locais e promocionar a cidade do Lérez dende un punto de vista turístico e hosteleiro; ademais da Mancomunidade do Salnés, co obxectivo de vender as Rías Baixas como un destino imprescindible a hora de ser coñecido.\nTamén se unirá Tino Lores, presidente da Fundación Amigos do Camiño Portugués, que aproveitará a misión para promocionar as rutas de peregrinación cara Compostela e así aproveitar o crecente interese que existe en Latino América por estes itinerarios de raíces católicas.\nFóra das explicacións e plans do Concello, a oposición quixo levantar unha cortina de polémica sobre a viaxe, cando o portavoz do Partido Popular pontevedrés, Jacobo Moreira, cuestionou o alcalde Miguel Anxo Fernández Lores sobre o proxecto, ao que definiu como unha “torpeza” por o ter anunciado publicamente sen convocar as organizacións empresariais locais e non facilitar información ao resto da corporación ou aos membros do Consello Económico e Social. Naquel momento, o alcalde explicou á oposición que a misión non estaba fechada (e anunciaría as primeiras confirmacións aos poucos días), ao igual que a concelleira Anabel Gulías sinalou que a patronal (Aempe, AJE e a Cámara de Comercio) estaba tamén convidada a participar, após unha crítica inicial na que acusaba o Concello de falta de transparencia e previsión por non avisar o citado organismo. Gulías aclarou nese intre que si se falara co representante da Cámara, Eduardo Barros, para pedir o asesoramento da entidade.\nO Concello tamén esclareceu que todas as empresas participantes deberán asumir o custo das súas respectivas viaxes e da súa estancia, mais que investirá “todo o necesario” para que a misión sexa un éxito.\nO país americano xa mostrou o seu interese á hora de abrir portas e ventás para as empresas pontevedresas\nPor outra banda, o país americano xa mostrou o seu interese á hora de abrir portas e ventás para as empresas pontevedresas. Na pasada semana, a representante da área comercial da embaixada mexicana, Ana Salina, achegouse até Pontevedra para mostrar o apoio a iniciativa e participar nunha xornada formativa con todas as empresas locais interesadas no seu país. Asegurou que México, por exemplo, está polo labor de investir en turismo dado o seu crecemento; así como no aproveitamento das enerxías renovábeis, especialmente a eólica grazas aos fortes ventos que se rexistran en varias rexións do seu territorio.\nCon todo, Salina quixo deixar claro que México comparte a mesma lingua que o Estado español, pero non a súa linguaxe, o que conleva diferenzas á hora de facer e interpretar os negocios, polo que unha charla deste tipo e indispensábel para coñecer os patróns para marcar os tempos a hora de tratar de chegar a bno porto nunha negociación. Non foi a primeira xornada formativa deste tipo, xa o pasado 29 de xuño o Concello propuxera unha charla con Francisco Javier Balbín Botello, con 30 anos de experiencia na banca, na área de Negocio Internacional, e que levaba por título 'Negociar, vender e cobrar… tamén en México'.


DOG Núm. 107 Xoves, 6 de xuño de 2013 Páx. 20671\nTendo en conta que as funcións de planificación, regulación e administración do ensino regrado son competencia da Consellería de Cultura, Educación e Ordenación Universitaria e co obxecto de fixar o calendario escolar e as actividades de fin de curso para o curso 2013/14 nos centros docentes sostidos con fondos públicos da Comunidade Autónoma de Galicia, por proposta da Dirección Xeral de Educación, Formación Profesional e Innovación Educativa,\nApróbase o calendario escolar para o curso 2013/14 coas especificacións que se sinalan.\n1. O curso académico abranguerá desde o día 1 de setembro de 2013 ata o 31 de agosto de 2014.\n2. Nos primeiros días do mes de setembro e ata o día 5 como máximo realizaranse as probas correspondentes á convocatoria extraordinaria do curso 2012-2013 para o alumnado de educación secundaria obrigatoria e bacharelato.\n3. As sesións de avaliación e a entrega de cualificacións da devandita convocatoria extraordinaria poderán realizarse ata o día 9 de setembro, incluído.\n5. O alumnado de educación secundaria obrigatoria e bacharelato que non puidese matricularse no prazo ordinario poderá facelo no prazo extraordinario, que rematará o día 10 de setembro de 2013, incluído.\nOs comedores escolares funcionarán en educación primaria desde o día 11 de setembro de 2013 ata o 20 de xuño de 2014. En educación secundaria obrigatoria funcionarán desde o 16 de setembro de 2013 ata o 20 de xuño de 2014.\n1. No 2º ciclo de educación infantil, na educación especial e na educación primaria, a impartición efectiva de clases realizarase do día 11 de setembro de 2013 ao 20 de xuño de 2014, ambos os dous inclusive.\n2. Na educación secundaria obrigatoria, no bacharelato e na formación profesional a impartición efectiva de clases realizarase do día 16 de setembro de 2013 ao 20 de xuño de 2014, ambos os dous inclusive. Non obstante o anterior, para o segundo curso de bacharelato a impartición efectiva de clases rematará de acordo coas datas previstas para a proba de acceso á universidade. Terán a consideración de días lectivos os dedicados á impartición efectiva de clases e aqueles que se dediquen á realización das probas e avaliacións finais das convocatorias ordinaria e extraordinaria.\n3. Nas ensinanzas de réxime especial as actividades lectivas realizaranse entre os días 16 de setembro e 30 de xuño, de acordo cos calendarios de probas de acceso e probas de certificación establecidos para cada unha delas. Nos centros que imparten exclusivamente ensinanzas artísticas superiores as clases darán comezo o día 11 de setembro.\n1. Nadal: desde o día 22 de decembro de 2013 ata o día 8 de xaneiro de 2014, ambos os dous inclusive.\n2. Entroido: días 3, 4 e 5 de marzo de 2014.\n3. Semana Santa: desde o día 14 ata o 21 de abril de 2014, ambos os dous inclusive.\n1. Ademais das festas de ámbito estatal, son días non lectivos os festivos así declarados pola Consellería de Traballo e Benestar da Xunta de Galicia, en exercicio das competencias que lle atribúe o artigo 45 do Real decreto 2001/1983, do 28 de xullo, na súa redacción dada polo Real decreto 1346/1989, do 3 de novembro (BOE do 7 de novembro), e as festas laborais de carácter local publicadas por resolución da dita consellería.\n2. Nos centros en que unha ou as dúas festas laborais de carácter local, ás cales se refire o punto anterior, non coincidan con días de clase, os consellos escolares, os consellos sociais ou, no seu defecto, os responsables dos centros de menos de tres unidades poderán solicitar, segundo proceda, un ou dous días non lectivos, que deberán preverse na programación xeral do centro, argumentando razóns de tradición, costume ou conveniencia pedagóxica. Esta petición deberá facerse antes do día 28 de outubro de 2013, perante a xefatura territorial da Consellería de Cultura, Educación e Ordenación Universitaria que, logo de informe da Inspección Educativa e dos que coide oportunos, resolverá o que proceda.\n3. Ademais dos anteriores, sen prexuízo do establecido no artigo 8.2 e co fin de unificar a celebración dos patróns de cada nivel educativo, establécese o Día do Ensino coa consideración de non lectivo para efectos académicos e que no curso 2013/14 se celebrará o 31 de outubro de 2013.\n– 25 de novembro de 2013: Día Internacional contra a Violencia de Xénero.\n– Do 1 ao 11 de decembro de 2013: conmemoración da Constitución e do Estatuto de autonomía de Galicia.\n– 10 de decembro de 2013: Día da Declaración Universal dos Dereitos Humanos.\n– 30 de xaneiro de 2014: Día da Paz.\n– 8 de marzo de 2014: Día Internacional da Muller Traballadora.\n– 15 de marzo de 2014: Día Mundial dos Dereitos do Consumidor.\n– Do 10 ao 14 de marzo de 2014: Semana da Prensa. Un día desta semana traballarase na aula con xornais.\n– Entre o 11 e o 30 de abril de 2014: Día do libro.\n– 7 de abril de 2014: Día Mundial da Saúde.\n– 9 de maio de 2014: Día de Europa.\n– Do 8 ao 17 de maio de 2014: Semana das Letras Galegas.\n– 5 de xuño de 2014: Día Mundial do Ambiente.\nEn desenvolvemento do establecido no artigo 34 do Decreto 114/2012, do 1 de xullo, os centros sostidos con fondos públicos que impartan ensinanzas de formación profesional deberán utilizar para a elaboración e o seguimento das programacións dos módulos profesionais dos títulos establecidos ao abeiro da Lei orgánica 2/2006, do 3 de maio, de educación, a aplicación informática web de programacións. Do mesmo xeito, para as entregas, para a supervisión e comprobación por parte das xefaturas de departamento e das direccións destes centros e da Inspección Educativa, tamén se debe utilizar a dita aplicación.\n6. Nas escolas oficiais de idiomas seguirase o establecido nos artigos 4 e 11 da Orde do 5 de agosto de 2011 pola que se desenvolve o Decreto 189/2010, polo que se establece o Regulamento orgánico das escolas oficiais de idiomas da Comunidade Autónona de Galicia, e se regula a organización e o acceso ás ensinanzas de idiomas de réxime especial.\n7. Nos conservatorios profesionais de música e danza, seguirase o disposto na Orde do 4 de agosto de 2011, pola que se desenvolve o Decreto 223/2010, do 30 de outubro, polo que se establece o Regulamento orgánico dos conservatorios elementais e profesionais de música e de danza da Comunidade Autónoma de Galicia.\n8. Nas escolas de arte e superiores de deseño, observarase o disposto na Orde do 8 de agosto de 2011 pola que se desenvolve o Decreto 61/2011, do 24 de marzo, polo que se establece o Regulamento orgánico das escolas de arte e superiores de deseño na Comunidade Autónoma de Galicia.\n2. Aqueles centros que combinen o servizo de transporte escolar con outros centros deberán establecer, coa autorización da xefatura territorial da Consellería de Cultura, Educación e Ordenación Universitaria, un horario que, coas adaptacións necesarias, lles permita garantir o axuste e a perfecta coordinación dos centros con este servizo. Estes centros comunicaranlle á xefatura territorial a proposta de horario escolar para o curso 2013/14, que deberá resolver antes do inicio das clases.\n3. A xornada matinal nos centros que a tivesen concedida pola xefatura territorial para os meses de xuño e setembro do ano académico 2012-2013 considérase prorrogada para o curso 2013/14 nos mesmos termos, sempre que non variasen as circunstancias en que foi concedida.\nO período comprendido entre o remate de impartición de clases e o 30 de xuño de 2014 inclusive será dedicado polo profesorado, entre outras actividades, a elaborar as actas de avaliación, os informes individualizados, os informes para as familias e os documentos de avaliación que corresponda. O profesorado dedicará especial atención á análise e valoración de resultados da avaliación do rendemento académico do alumnado. Todo o profesorado dos centros públicos permanecerá no centro ata o día 30 de xuño de 2014 inclusive.\nOs claustros dos centros sinalados elaborarán un calendario das actividades docentes para o final de curso 2013/14, de acordo coas instrucións que seguen.\nAs direccións dos centros citados enviaranlles aos servizos territoriais de Inspección educativa, antes do día 1 de maio de 2014, un resumo do calendario aprobado polo claustro conforme os modelos recollidos nos anexos I, II, III ou IV. As inspeccións comunicaranlles as modificacións, se for o caso, aos centros en que proceda antes do 15 de maio de 2014 para que as direccións as dean a coñecer ao profesorado para o seu cumprimento.\n2.1. O alumnado da ESO con disciplinas pendentes de cursos anteriores será convocado, de ser o caso, a unha proba final durante o mes de maio de 2014.\n2.2. O alumnado de 2º de bacharelato con disciplinas pendentes de cursos anteriores será convocado, de ser o caso, a unha proba final que se adecuará ás datas previstas para a proba de acceso á universidade.\n3.1. As sesións de avaliación final do alumnado da ESO, do primeiro curso de bacharelato, do primeiro curso dos programas de cualificación profesional inicial, do primeiro curso dos ciclos formativos de formación profesional no réxime ordinario e dos ciclos formativos no réxime de persoas adultas deberán realizarse a partir do día 20 de xuño de 2014.\n4.3. Sen prexuízo do expresado nos puntos 4.1 e 4.2 anteriores, o profesorado dos institutos de educación secundaria seguirá cumprindo o seu horario lectivo ata o día 20 de xuño de 2014 incluído. A partir dese día e ata o día 30 inclusive, as direccións dos institutos de educación secundaria poderán modificar os horarios do profesorado para adecualos ás actividades establecidas no calendario aprobado polo claustro e aceptado pola Inspección Educativa (entrega de cualificacións, atención a reclamacións e cantas outras actividades estean relacionadas co final de curso).\n4.4. Durante o mes de xuño, as direccións dos centros públicos de ensinanzas de réxime especial poderán adaptar os horarios do profesorado ás necesidades específicas de cada centro. Tal adaptación non poderá supor variación do número global de horas semanais de permanencia no centro previsto no horario lectivo de cada profesor.\nOrde do 28 de agosto de 1995 pola que se regula o procedemento para garantir o dereito dos alumnos de educación secundaria obrigatoria e de bacharelato a que o seu rendemento escolar sexa avaliado conforme a criterios obxectivos (BOE do 20 de setembro), para educación secundaria obrigatoria e primeiro curso de bacharelato.\nOrde do 12 de xullo de 2011 pola que se regulan o desenvolvemento, a avaliación e a acreditación académica do alumnado das ensinanzas de formación profesional inicial (DOG do 15 de xullo), para formación profesional inicial.\nOrde do 30 de setembro de 2010 pola que se establece o plan de estudos das ensinanzas artísticas superiores de grao en Arte Dramática na Comunidade Autónoma de Galicia, e se regula o acceso ao dito grao (DOG do 11 de outubro).\nOrde do 30 de setembro de 2010 pola que se establece o plan de estudos das ensinanzas artísticas superiores de grao en Deseño na Comunidade Autónoma de Galicia, e se regula o acceso ao dito grao (DOG do 8 de outubro), corrixida no DOG do 17 de abril de 2012.\nOrde do 30 de setembro de 2010 pola que se establece o plan de estudos das ensinanzas artísticas superiores de grao en Música na Comunidade Autónoma de Galicia, e se regula o acceso ao dito grao (DOG do 8 do outubro).\nOrde do 30 de setembro de 2010 pola que se establece o plan de estudos das ensinanzas artísticas superiores de grao en Conservación e Restauración de Bens Culturais na Comunidade Autónoma de Galicia, e se regula o acceso ao dito grao (DOG do 11 de outubro).\n1. As secretarías dos centros deberán remitirlle á xefatura territorial correspondente fotocopias autenticadas das actas de avaliación final de todos os cursos do seu centro e dos centros privados adscritos, de ser o caso, antes do día 15 de xullo de 2014.\n2. As actas correspondentes aos cursos que teñan convocatoria extraordinaria (setembro) enviaranse antes do día 15 de setembro de 2014.\n1. As direccións dos centros que impartan educación infantil e/ou educación primaria enviaranlle ao Servizo Territorial de Inspección Educativa respectivo, antes do día 10 de xullo de 2014, a memoria anual do centro a que se refire o punto 5 do capítulo I do anexo á Orde do 22 de xullo de 1997, pola que se regulan determinados aspectos organizativos e de funcionamento das escolas de educación infantil, dos colexios rurais agrupados, dos colexios de educación primaria e dos colexios de educación infantil e primaria dependentes da Consellería de Educación e Ordenación Universitaria (DOG do 2 de setembro).\n2. As direccións dos centros públicos integrados enviaranlle, antes do 10 de xullo de 2014, ao Servizo Territorial de Inspección Educativa respectivo, a memoria anual do centro a que se refire o punto 43 das instrucións que regulan a organización e o funcionamento dos centros públicos integrados, aprobadas pola Orde do 3 de outubro de 2000, pola que se ditan instrucións para o desenvolvemento do Decreto 7/1999, polo que se implantan e regulan os centros públicos integrados de ensinanzas non universitarias (DOG do 2 de novembro).\n3. As direccións dos institutos de educación secundaria enviaranlle ao Servizo Territorial de Inspección Educativa respectivo, antes do día 10 de xullo de 2014, a memoria anual do centro a que se refire o punto 43 das instrucións que regulan a organización e o funcionamento dos institutos de educación secundaria, aprobadas pola Orde do 1 de agosto de 1997 (DOG do 2 de setembro).\n4. As direccións dos centros de ensinanzas de réxime especial, conforme o establecido na normativa específica que lle é de aplicación a cada ensinanza, elaborarán ao longo do mes de xuño de 2014, logo do informe dos respectivos claustros, unha memoria que recolla o grao de consecución dos obxectivos fixados na programación xeral anual, as dificultades atopadas e as medidas correctoras introducidas, de ser o caso. A dita memoria, con informe do consello escolar do centro, enviarase ao Servizo Territorial de Inspección Educativa respectivo, antes do 10 de xullo de 2014 e terase en conta á hora de elaborar a programación do curso seguinte, sobre todo para programar novamente obxectivos non acadados ou acadados parcialmente no curso anterior e artellar novos medios para logralos.\n5. As direccións dos centros pertencentes á Rede de Centros Integrados de Formación Profesional de Galicia, dependentes da Consellería de Cultura, Educación e Ordenación Universitaria, seguirán o establecido no artigo 12 da Orde do 29 de xullo de 2011 (DOG do 8 de agosto).\nCalquera modificación que se lle precise facer ao calendario escolar deberá ser solicitada, polo menos con quince días de antelación, polo centro interesado á xefatura territorial que, logo do informe da Inspección Educativa e dos que coide oportunos, resolverá o procedente.\nO período de adaptación do alumnado de educación infantil que se incorpora por primeira vez ao centro, a que se refiren o punto 1.8 do capítulo VI do anexo á Orde do 22 de xullo de 1997, pola que se regulan determinados aspectos organizativos e de funcionamento das escolas de educación infantil, dos colexios rurais agrupados, dos colexios de educación primaria e dos colexios de educación infantil e primaria dependentes da Consellería de Educación e Ordenación Universitaria (DOG do 2 de setembro), o punto 53 das instrucións que regulan a organización e o funcionamento dos centros públicos integrados, aprobadas pola Orde do 3 de outubro de 2000, pola que se ditan instrucións para o desenvolvemento do Decreto 7/1999, polo que se implantan e regulan os centros públicos integrados de ensinanzas non universitarias (DOG do 2 de novembro) e o artigo 3 da Orde do 25 de xuño de 2009 pola que se regula a implantación, o desenvolvemento e a avaliación do segundo ciclo da educación infantil na Comunidade Autónoma de Galicia (DOG do 10 de xullo), terá a mínima duración posible que permita acadar os seus obxectivos e, en todo caso, non se poderá prolongar mais de 10 días lectivos dende a data de inicio das clases.\nResumo do calendario de actividades de xuño. Curso 2013/14\nO/A director/a do IES/CPI/CIFP .....................................................................................................\npon no seu coñecemento que o calendario de actividades docentes programadas para o final do curso, aprobado polo claustro, recolle o seguinte:\nPara 2º curso de formación profesional nos ciclos de 2000 horas no réxime ordinario\nO/A director/a da Escola de Arte e Superior de Deseño ............................................................... /Escola Superior de Conservación e Restauración de Bens Culturais pon no seu coñecemento que o calendario de actividades docentes programadas para o final de curso, aprobado polo claustro, recolle o seguinte:\nO/A director/a da Escola Oficial de Idiomas ................................................................................ pon no seu coñecemento que o calendario de actividades docentes programadas para o final de curso, aprobado polo claustro, recolle o seguinte:\nO/A directora do Conservatorio de Música/Conservatorio de Danza ......................................... ............................................. pon no seu coñecemento que o calendario de actividades docentes programadas para o final de curso, aprobado polo claustro, recolle o seguinte:


As hortas ecolóxicas axudan a mellorar a saúde e a economía familiar en El Salvador - Amigos da Terra\nAs hortas ecolóxicas axudan a mellorar a saúde e a economía familiar en El Salvador\nHome/Novas de Cooperación/As hortas ecolóxicas axudan a mellorar a saúde e a economía familiar en El Salvador\nNenos, nenas e mulleres con deficiencias nutricionais de 7 comunidades salvadoreñas participaron nos últimos meses en formacións para mellorar os seus hábitos de hixiene. 97 rapaces e 2 mulleres en lactancia reflexionaron e practicaron rutinas de limpeza como o lavado de mans, a hixiene bucal ou a depuración da auga para consumo, como medidas para prever e reducir o risco de padecer enfermidades parasitarias e diarreicas.\nEstas formacións inclúense dentro da estratexia de recuperación nutricional e complementación alimentaria, que establece accións para mellorar a saúde das persoas que presentaron síntomas de desnutrición ou malnutrición no diagnóstico realizado a finais do pasado ano.\nAdemais das formacións e a concienciación sobre a hixiene persoal e doméstica, entregáronse medicamentos contra os parásitos e complementos alimenticios como ferro, ácido fólico, zinc, vitamina B12 ou vitamina A, para combater casos de anemia e outras fallas.\nO proxecto avanza tamén no eido da agricultura familiar e ecolóxica, que ten por obxectivo mellorar a dieta e a diversidade de alimentos das familias beneficiarias. Así pois, continúa o seguimento e apoio técnico aos 130 hortos familiares que están a poñerse en marcha, a través de xornadas de capacitación. As condicións meteorolóxicas como o vento e as altas temperaturas, así como a escaseza de auga, condicionan moito os cultivos, retardando o crecemento das plantas nalgunhas zonas. Con todo, en comunidades como El Caguano e La Fuerteza, estanse a obter moi bos resultados e mesmo algúns veciños e veciñas están a comercializar xa excedentes da súa propia colleita na comunidade. Ata o de agora calcúlase que 80 familias das 7 comunidades produciron pepino, tomate, chile verde e berenxena.\nAdemais, co ánimo de promover que as hortas familiares poidan dar paso a pequenas iniciativas produtivas que xeneren ingresos e melloren as condicións de vida das familias, o Centro de Desarrollo de la Micro y Pequeña Empresa (CEDEMYPE) desenvolveu unha xornada de intercambio de experiencias na comunidade Nueva España (municipio de Conchagua, Departamento de La Unión). Representantes da Asociación de Regantes de Nueva España, compartiron a súa experiencia no cultivo de hortalizas, con homes e mulleres que participan no proxecto quenes, pola súa banda, expuxeron a súa experiencia coas hortas familiares. Tralo encontro ambos os dous grupos intercambiaron plantas de guineo (familia do plátano) e frijol e quedaron en contacto para próximas visitas e ofrecer apoio mutuo.\nPara facilitar e fortalecer este tecido local, tanto Amigos da Terra como PROMESA (ONG socia do proxecto) comprometéronse a convidar á Asociación de Regantes ás xornadas de capacitación que se desenvolverán no proxecto.\nBy Laura Casal| 2016-03-31T10:32:02+02:00\t31 de Marzo, 2016|Novas de Cooperación|Comentarios desactivados en As hortas ecolóxicas axudan a mellorar a saúde e a economía familiar en El Salvador


Google presenta unha nova versión do seu navegador Chrome | Consumer\nGoogle presenta unha nova versión do seu navegador Chrome\nA súa maior novidade é un redeseño completo das pestanas do programa\nGoogle acaba de presentar unha nova versión estable do seu navegador Chrome, que ofrece ao usuario un redeseño completo das pestanas do programa. Iso permite aos usuarios acceder e organizar de forma máis “fácil” as súas aplicacións e as súas páxinas máis visitadas en diferentes seccións. Leste redeseño segue a liña dos deseños que Google introduciu en todas as súas ferramentas e funcións. O exemplo máis recente é o levado a cabo esta semana pola compañía na súa tenda de extensións, Chrome Web Store, onde se recolocaron os seus contidos e as extensións e imaxes cobraron maior protagonismo.\nCando se abría ata agora unha nova pestana en Chrome, tanto as aplicacións descargadas como as páxinas máis visitadas aparecían na mesma páxina. Con todo, esta nova versión permite que os usuarios poidan ter ordenadas en dúas páxinas distintas as páxinas máis visitadas e as aplicacións descargadas. Na parte inferior da páxina de nova pestana aparecerán dúas iconas para cambiar rapidamente a vista. Na páxina de aplicacións aparecerán as iconas das apps descargadas polo usuario e a posibilidade de mover esas iconas na orde que el queira. Ademais, grazas á icona de Chrome Web Store será máis fácil acceder á tenda de extensións do navegador.\nA nova versión estable de Chrome chega tras o redeseño de Chrome Web Store, a tenda de extensións e aplicacións para o navegador de Google, anunciado o pasado martes pola compañía do buscador máis famosos de Internet. Co novo deseño, a web divídese en dous grandes bloques. Por unha banda, Google recolle nunha única gran columna, situada á esquerda, todas as seccións dispoñibles na tenda do navegador. Nalgunhas delas, ao facer clic, aparecen menús desplegables. Doutra banda, o máis rechamante deste novo redeseño está no centro da páxina, onde aparecen as aplicacións e extensións dispoñibles con imaxes máis grandes.\nAdemais, ao facer clic nunha das aplicacións destacadas da tenda aparece unha ficha coa descrición xeral da extensión, detalles da mesma e comentarios do resto de usuarios. Na parte superior de cada ficha aparece o botón “Engadir a Chrome” para engadir a dita aplicación ou extensión ao navegador do usuario.\nchrome google-gl navedador-gl nueva-gl versión


Os pagamentos son realizados por PayPal ou tarxeta de crédito ou débito.\nPara a tarxeta de crédito ou débito de calquera entidade temos a plataforma de pagamento de redsys do Banco Santander, pago seguro.\nPayPal é o xeito rápido e seguro de pagar en liña. Pode pagar facilmente as súas compras coa súa tarxeta de débito, tarxeta de crédito ou conta bancaria a través de PayPal.\nPodes facer o pago mediante transferencia bancaria esta opción leva máis tempo para confirmar e facer o envío.


IG401A - Axudas aos servizos de desenvolvemento estratéxico, profesionalización, innovación e adopción de solucións de dixitalización para a súa realización en empresas galegas (programa Re-Acciona), cofinanciados polo Fondo Europeo de Desenvolvemento Rexional con cargo ao programa operativo Feder Galicia 2014-2020 - Sede Electrónica - Xunta de Galicia\nConvocatoria 2021 Prazo pechado: 07/03/2022 - 08/04/2022\nConvocar as axudas aos servizos de desenvolvemento estratéxico, profesionalización, innovación e adopción de solucións de dixitalización para a súa realización en empresas galegas (programa Re-acciona), que teñen a consideración de axuda en especie establecida na disposición adicional terceira da Lei 9/2007, do 13 de xuño, de subvencións de Galicia (procedemento IG401A).\n1. A Amtega poderá conceder axudas en especie consistentes na execución de servizos para a súa realización en empresas galegas integrados nas seguintes categorías:\n– Servizos para a definición dunha estratexia dixital da empresa.\n– Definición e implantación dunha estratexia de ciberseguridade para a peme.\n– Apoio na adopción de solucións de xestión empresarial en mobilidade.\n– Deseño dunha estratexia de márketing de contidos para a peme.\n2. O Igape poderá conceder axudas en especie consistentes na execución de servizos para a súa realización en empresas galegas integrados nas seguintes categorías:\nProfesionalización e desenvolvemento estratéxico:\n– Análise do potencial competitivo e primeiras accións de mellora.\n– Construción dun proxecto de futuro e plan de mellora empresarial.\n– Desenvolvemento de plans de acción e plan transversal.\n– Análise do cumprimento normativo e os riscos legais.\n– Mellora da xestión financeira e procura de financiamento.\n– Optimización da produción e cadea loxística.\n– Asesoramento para o relanzamento comercial.\n– Deseño e lanzamento de produtos e servizos innovadores.\n– Protección da innovación.\n– Asesoramento para o financiamento da innovación.\n3. As pemes poderán solicitar axudas para a prestación dun ou varios servizos, ben que non poderán solicitar un servizo do mesmo tipo que outro xa solicitado anteriormente, agás que renuncie ao anterior ou que a súa prestación xa estivese finalizada.\n4. Os servizos adaptaranse en cada unha das prestacións á realidade da peme destinataria. Para este efecto, deberán establecerse inicialmente os parámetros de cada un deles: priorización de necesidades, alcance do traballo e ámbitos complementarios necesarios. A empresa contratada polo Igape para a prestación do servizo actuará durante todo o proceso como facilitador, proporcionando a metodoloxía de traballo e asegurando a súa calidade.\nPoderán ser beneficiarias as pequenas e medianas empresas (pemes), incluídos os autónomos, comunidades de bens, asociacións, fundacións ou calquera outro tipo de unidade económica ou patrimonio separado que, mesmo carecendo de personalidade xurídica, leven a cabo actividade empresarial. En calquera caso, deberán ter radicado algún centro de traballo en Galicia e cumprir a definición de peme. Para esta definición utilizarase a establecida pola Comisión Europea no anexo I do Regulamento (UE) nº 651/2014 (DOUE L 187, do 26 de xuño de 2014), polo que se declaran determinadas categorías de axuda compatibles co mercado común en aplicación dos artigos 107 e 108 do Tratado (Regulamento xeral de exención por categorías) (en diante, Regulamento (UE) nº 651/2014).\nO Igape realizará as comprobacións documentais necesarias para garantir que as empresas beneficiarias teñen a condición de peme, segundo a definición establecida pola Comisión Europea no anexo I do referido Regulamento (UE) nº 651/2014 antes de emitir informe favorable á concesión.\na) Entidades ou empresas nas cales concorra algunha das circunstancias previstas no artigo 10.2 e 3 da Lei 9/2007.\nb) Entidades ou empresas que estean suxeitas a unha orde de recuperación pendente tras unha decisión da Comisión que declarase unha axuda ilegal e incompatible co mercado común.\na) Executar o proxecto de mellora, en que poderán participar en todo momento técnicos do Igape ou da Amtega.\nb) Ingresar antes da execución do servizo, mediante o procedemento establecido no artigo 11, o importe do cofinanciamento privado indicado na resolución de concesión, que non será reintegrado unha vez comezada a execución do servizo, salvo casos de forza maior debidamente xustificados.\nc) Colaborar co Igape e a Amtega nas actividades divulgativas do programa: xeración de casos de éxito, material promocional, participación en presentacións, reportaxes audiovisuais, visitas demostrativas e calquera outra similar. O compromiso máximo exixido será o dunha xornada laboral dalgunha das persoas implicadas na prestación do servizo.\nd) Cumprir os requisitos de comunicación do financiamento público do proxecto polo Igape ou, se é o caso, pola Amtega, a Xunta de Galicia e o Feder, segundo o establecido no anexo II a estas bases.\ne) Someterse ás actuacións de comprobación que efectúe o Igape ou, se é o caso, a Amtega, así como a calquera outra actuación, sexa de comprobación e control financeiro, que poidan realizar os órganos de control competentes, en especial a Intervención Xeral da Comunidade Autónoma, o Tribunal de Contas, o Consello de Contas, ás comprobacións e verificacións que realizará o organismo intermedio, a autoridade de xestión ou a autoridade de certificación e, se é o caso, os órganos de control da Comisión Europea, achegando canta información lles sexa requirida no exercicio das actuacións anteriores, así como ás verificacións previstas no artigo 125 do Regulamento (UE) nº 1303/2013. Para tal fin, deberán dispoñer dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ao beneficiario en cada caso, así como a documentación xustificativa da realización e aboamento dos gastos subvencionables, coa finalidade de garantir o axeitado exercicio das facultades de comprobación e control, durante polo menos un período de tres anos a partir do 31 de decembro seguinte á presentación das contas en que estean incluídos os gastos da operación. O Igape ou, se é o caso, a Amtega, informará o beneficiario da data a partir da cal se iniciará o cómputo do prazo.\nf) Proceder ao reintegro da axuda recibida, total ou parcialmente, no suposto de incumprimento das condicións establecidas para a súa concesión ou nos supostos previstos no título II da Lei 9/2007.\nh) Comunicar ao Igape ou, se é o caso, á Amtega a obtención doutras subvencións ou axudas públicas que financien as actividades subvencionadas, así como a modificación das circunstancias que fundamentasen a concesión da subvención. Esta comunicación deberá efectuarse no momento en que se coñeza.\ni) Facilitar ao Igape, á Amtega ou ás entidades que colaboren con eles a recollida de indicadores de resultado cuantitativos e cualitativos tras a execución do servizo, e nun prazo de entre seis meses e tres anos despois da súa finalización.\nk) Todo isto sen prexuízo das demais obrigas que resulten do artigo 11 da Lei 9/2007.\nl) O beneficiario acepta que os datos resultantes da execución do servizo, unha vez desvinculados dos datos identificativos da súa empresa, pasarán a formar parte dunha base de datos para a súa explotación multicriterio con fins estatísticos, de deseño de políticas públicas e de difusión de situacións empresariais.\nm) No caso de proxectos seleccionados por aplicación do criterio de desempate relativo á implantación dun plan de igualdade, deberá manterse implantado o dito plan durante o prazo de execución do servizo.\na) Para todos os servizos definidos no artigo 1, as solicitantes deberán contar cun número total de empregados ou socios traballadores non inferior a 3 no último exercicio pechado.\nb) Para o servizo de construción dun proxecto de futuro e plan de mellora empresarial, as pemes deben ter realizado previamente unha análise da empresa que achegue a información necesaria para o arranque do servizo, ou comprometerse a realizala durante a primeira fase deste. Así mesmo, deben contar cun equipo mínimo de 4 persoas no desenvolvemento da estratexia (que poderán ser empregados, socios ou outros colaboradores).\nc) Para o desenvolvemento de plans de acción e plan transversal, as pemes deben ter desenvolvido previamente un plan estratéxico que dese orixe aos plans de acción que se van desenvolver. Así mesmo, deben contar cun equipo mínimo de 4 persoas na execución de plans (que poderán ser empregados, socios ou outros colaboradores).\nAs condicións relativas ao número de empregados, socios traballadores ou membros do equipo declararanse responsablemente no formulario electrónico de solicitude.\nResolución do 2 de decembro de 2021, conxunta do Instituto Galego de Promoción Económica e da Axencia para a Modernización Tecnolóxica de Galicia, pola que se dá publicidade do acordo que aproba as bases reguladoras das axudas aos servizos de desenvolvemento estratéxico, profesionalización, innovación e adopción de solucións de dixitalización para a súa realización en empresas galegas (programa Re-acciona), cofinanciados polo Fondo Europeo de Desenvolvemento Rexional con cargo ao programa operativo Feder Galicia 2014-2020, e se procede á súa convocatoria en réxime de concorrencia competitiva (DOG nº 243 do 21 de decembro de 2021).\nExtracto da Resolución do 2 de decembro de 2021, conxunta do Instituto Galego de Promoción Económica e da Axencia para a Modernización Tecnolóxica de Galicia, pola que se dá publicidade do acordo que aproba as bases reguladoras das axudas aos servizos de desenvolvemento estratéxico, profesionalización, innovación e adopción de solucións de dixitalización para a súa realización en empresas galegas (programa Re-acciona), cofinanciados polo Fondo Europeo de Desenvolvemento Rexional con cargo ao programa operativo Feder Galicia 2014-2020, e se procede á súa convocatoria en réxime de concorrencia competitiva (DOG nº 243 do 21 de decembro de 2021).\nResolución do 20 de abril de 2022 pola que se dá publicidade da resolución de concesión das axudas aos servizos de desenvolvemento estratéxico, profesionalización, innovación e adopción de solucións de dixitalización para a súa realización en empresas galegas (programa Re-acciona), cofinanciados polo Fondo Europeo de Desenvolvemento Rexional con cargo ao programa operativo Feder Galicia 2014-2020 (DOG nº 82 do 29 de abril de 2022).\nResolución do 4 de maio de 2022 pola que se dá publicidade á resolución de concesión das axudas aos servizos de desenvolvemento estratéxico, profesionalización, innovación e adopción de solucións de dixitalización para a súa realización en empresas galegas (programa Re-acciona), cofinanciadas polo Fondo Europeo de Desenvolvemento Rexional con cargo ao programa operativo Feder Galicia 2014-2020 (DOG nº 91 do 11 de maio de 2022).\n31/01/2022 - 04/03/2022\nConvocatoria 2022.1: comeza o día seguinte ao da publicación da resolución de convocatoria no Diario Oficial de Galicia e remata o 28.1.2022.\nConvocatoria 2022.2: comeza o 31.1.2022 e remata o 4.3.2022.\nConvocatoria 2022.3: comeza o 7.3.2022 e remata o 8.4.2022.\nDentro dos prazos establecidos na resolución de convocatoria, os solicitantes deberán cubrir previamente un formulario electrónico descritivo do proxecto a través da aplicación establecida no enderezo da internet http://www.tramita.igape.es. Deberán cubrirse necesariamente todos os campos do formulario establecidos como obrigatorios, tras o cal a aplicación emitirá un identificador de documento electrónico (IDE) que identificará univocamente a solicitude de axuda.\nNo devandito formulario, a persoa representante da entidade solicitante deberá realizar as seguintes declaracións relativas á entidade solicitante:\ne) Que manterá un sistema de contabilidade separada ou un código contable axeitado en relación con todas as transaccións relacionadas cos investimentos subvencionados, sen prexuízo das normas xerais da contabilidade, que permita seguir unha pista de auditoría sobre os investimentos financiados con fondos Feder.\ng) Declaración doutras axudas en réxime de minimis.\nh) Se é o caso, declaración responsable do representante legal de que a empresa ten implantado un plan de igualdade.\nA solicitude presentarase obrigatoriamente por medios electrónicos a través do formulario normalizado (anexo I) , que se obterá de xeito obrigatorio na aplicación informática http://www.tramita.igape.es, accesible desde a sede electrónica da Xunta de Galicia, https://sede.xunta.gal\nSerá obrigatoria a inclusión dos 40 caracteres alfanuméricos do IDE obtido no paso anterior. As solicitudes que carezan do IDE ou aquelas en que este sexa erróneo (sexa porque ten un formato erróneo ou porque non foi xerado pola aplicación informática) non serán tramitadas, e concederáselles aos solicitantes un prazo de 10 días hábiles para a súa emenda; transcorrido este, considerarase que desisten da súa petición, logo de resolución de arquivamento.\nc) A presentación ante o Rexistro Electrónico da Xunta de Galicia admite a sinatura da solicitude por parte dun único solicitante. No caso de que deba ser asinada por máis dun solicitante (por exemplo, solicitudes con dous asinantes, representación mancomunada, etc), deberá necesariamente anexar un documento en que se deixe constancia de que todos os asinantes autorizan un deles para presentar a solicitude. Este documento realizarase en papel con sinaturas manuscritas e deberá ser escaneado a formato PDF para ser anexado.\n1. Para a tramitación deste procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas salvo que a persoa interesada se opoña á súa consulta:\ni) Concesións doutras subvencións e axudas.\n45 días hábiles desde o peche de cada período de admisión.


'Dhogs', premio da crítica no festival de Cine fantástico de Bruxelas – Balea\n'Dhogs', premio da crítica no festival de Cine fantástico de Bruxelas\nBalea Cultural· 19 Abril, 2018 ·0\nDhogs (Gaitafilmes, Pixel Films), a ópera prima de Andrés Goteira ven de engadir un recoñecemento internacional máis ao seu avultado palmarés propio. O filme galego gañou o prestixioso Premio da crítica no marco do Festival Internacional de Cinema Fantástico de Bruxelas (BIFFF), un dos máis importantes do mundo neste xénero.\nA película, que acadou 13 galardóns na última edición dos Mestre Mateo, resultando a produción máis premiada na historia destes premios, segue a acumular éxitos. Ten un amplo percorrido en festivais nacionais e internacionais e foi a primeira película gravada en galego en chegar á Sección Oficial do prestixioso Festival de Sitges.\nAntes da agardada estrea en salas, Dhogs proxectarase o sábado 12 de maio nos Multicines Norte de Vigo, dentro do Festival Primavera Do Cine. Esa mesma sala acollerá a preestrea no Día das Letras Galegas.\nO filme conecta seis tramas que alternan a intriga, a obsesión e a sensualidade. Unha película de historias paralelas que xiran en torno a unha serie de peculiares personaxes: Unha fermosa muller, un home de vida escura, un taxista e un vello ex-militar.


LANUXOS: octubre 2016\nQUEIXO DE LÁ BOTANDO O ESCONXURO SEN XURO\nFaltriqueiras murchas, baldeiras huchas;\nvampiros bancarios e chuchacartos.\nLadróns desfiuzadores de vivendas,\nde soños, de ilusións e de carteiras.\nBrokers de maletín: rapiñas carroñeiras.\nPolíticos mercados ca nosa puta pasta,\nque decretan mil e unha noxentas artimañas,\nata ter que ó Capital venderlle a ialma.\nXurro enxurrado, traballo a destallo;\npensións polas nubes, vellez ó carallo.\nActivos tóxicos, opas hostís,\nhipotecas vómito, rafting companies.\nPecañenta lingua de mal Parlamento\nlambendo nas bragas do grande burdel,\nmentres ve estoupar o orbe enteiro\ne aturuxan Rajoy canda Merkel.\nTufo dos altos contratos blindados,\na xofre cheiran conselleiros, notarios,\ncaspa de xuíz, baba mesta de alguacil,\ne tódolos presidentes do puto FMI,\ntanto os xa vidos como os por vir.\nForzas do Ibex, Eurostock, barril Brent!,\nfóra do meu camiño e do meu niño!\nRameiras de mercado e de parquet!,\nfóra do meu porquiño no San Martiño!\nPorque non quero xuros polo conxuro,\nnin imposto que grave o calostro,\nnin SGAE de merda que estrague as festas,\nnin Gayoso que nos mexe no lombo,\nnin Méndez que nos caghe na frente,\ne sigamos a dicer que xa chove de vez\nnesta terra mol do derradeiro solpor.\nNeste ano que se cumpren corenta e catro\ndo primeiro conxuro de queimada pronunciado,\nalá por Vigo e polo mestre Avalo,\nnesta xornada de Todos os Santos\nimos tentar por unha vez de renovalo\nesconxurando ó novo e fedorento diaño,\nque non é outro que: Don Carto.\nChámese xuro, stock opcion, interés,\nsó vos chero polo voso parné,\ni heivos honrar así ghastés.\nE cando vos chuche a médula,\nheivos tronchar coma pau sec.\nLetra: Sabela Latas\nPublicado por xabelia ás 11:06 No hay comentarios:\nEtiquetas: Capital, conxuro, crise, meiga, queimada\nÉvos ben certo que tódalas mulleres da casa participaban arreo na matanza do porco: carrexando, termando, limpando, cortando, salpimentando, apezando, cociñando roxós e carnes mortas ou aturando crianzas achispadas a medio camiño entre medoñentas e divertidas. Évos ben certo que a muller era ubicua ese día grande de mantenza de outono, e facer, tiña que facer un pouco de todo. Mais chantar o coitelo de aceiro na gorxa do marrau... ai, saca de aí, iso non o temos visto cáseque nunca facer a ninghuna das nosas avoas doces, delicadas e máis sutís ca o papel de fumar Abadie. Disque non lles daba o peito... disque...\nPorque si había que matar un polo ou galiña, ou media ducia pola festas, segándolles dun tallazo certeiro o pescozo ata que o corpo descabezado saía correndo por fuxir daquelas amas treicioneiras que moitos meses lle deron interesado gran, entón non había ningún problema. Ou si había que esfolar lentamente, con aquel son arrepiante da pel esgazada, un belido coelliño branco entre dúas, ao tempo que facían lerias de comadres sobre cornos, casamentos, colleitas e outras herbas, tampouco pasaba ren. Coas bestas de menos de tres kilos, as vellas femias galegas non tiñan miramientos, non, pero co porco... Meu probe, si ata lle tiñamos nome... Si era mesmiño coma un cristiano, fóralle a ialma.\nPor iso, desde Lanuxos, quixemos facer unha louvanza do espírito da Matachina que toda muller forte e vital leva dentro, porque para comer (proteínas polo menos) hai que matar, e despois lavar ben as mans e amamantar aos fillos e botar unha brisca. Co marrau non se atreveron moito, non, pero que non se fora con outra, xa vería el se non lle daban gañote elas mesmas.\nPublicado por xabelia ás 11:14 No hay comentarios:\nEtiquetas: matachín, matanza do porco, matarife\nFORA DE XOGO, PASPÁNS PREXUICIOSOS!!!\nPorque xa estamos fartas dos equipos segregados da meirande parte dos deportes; porque non so é precisa forza para competir e gañar, senón saber aplicar en cada momento a habelencia, a rapidez, a axilidade, o traballo conxunto, a precisión, o ataque, a puntería... ; e porque aínda non coñecemos no pleno século XXI das nosas entretelas ningunha árbitra que chifre ben alto e forte en partidos de fútbol de primeira división, nin tan sequera de segunda, queremos facer unha lanuxa ben brava pola igualdade da vida deportiva entre sexos igualmente funcionais.\nTarxeta amarela aos prexuicios!!\nNon ás apostas deportivas sen control de menores!\nNon ás figuras máis sonadas do futbol (léase Cristiano ou Neimar, que xa teñen cartos dabondo) anunciando que apostan por Internet. Fanlles moito mal a moitos dos seus seguidores menores de idade. Tarxeta vermella!!\nPublicado por xabelia ás 13:13 No hay comentarios:\nEtiquetas: #noapuestasdeportivasdemenores, #tarjetarojaaCristiano, #tarjetarojaaNeimar


Faustino Santalices - O pé da porta\nAvelino, Bautista e Castor\n"A Spanish Summer"\nAtopei no faiado un suplemento do Faro de Vigo editado no ano 1953 co gallo da conmemoración do centenario da fundación deste xornal titulado “La gaita gallega tiene más de dos mil años de historia. También la zanfona es nuestro instrumento popular” de Faustino Santalices, músico e dignificador da gaita e sobre todo da zanfona. Eu so traducín o texto, a idioma no que debería estar escrito, pedindo de ante man desculpas o lector polos erros que poida ter o mesmo.\nA GAITA GALEGA TEN MÁIS DE DOUS MIL ANOS DE HISTORIA. TAMÉN A ZANFONA É O NOSO INSTRUMENTO POPULAR\nNon temos que perdernos en divagacións sobre a orixe da gaita, porque teriamos que remontarnos o Pentateuco. Algúns autores citan o versículo 21,capitulo IV do Xéneses e sosteñen que o fillo de Lamee e de Ada, Jubal, inventou a tibia utricularis ou utricularium dos romanos. A partires desta información tódolos investigadores e tódolos tratados de organografía musical, a forza de disquisicións eruditas, tornan escuros e confusos as orixines da gaita galega, orixines mitolóxicos para moitos, confundíndoa coa frauta ou siringa de Pan, Fauno, Marxias e Mercurio. De proseguir por este camiño, traendo aquí a copiosa bibliografía do noso instrumento popular, encheriamos páxinas e páxinas.\nA base do sistema musical dos gregos era o tetracordo, ou sexa a sucesión de catro cordas ou sons que constitúen o intervalo de cuarta, composto dun semitón e dous tons nesta forma: Si-Do-Re-Mi. A este tetracordo uniron outro a partires do Mi, cara o agudo, de cuxa xuntanza resultou a escala que dá actualmente a gaita: Sib-Do-Re-Mi-Fa-Sol-La-Sib-Do.\nAntiguidade da gaita galega\nGaliza coñecía a gaita o final da guerra do Peloponeso, 500 anos antes de Xesucristo. Os ingleses coñecérona polo século XV. Estes cultivaban as súas tradicións conscientemente e nós ao azar da inconsciencia. Importárona da Galiza, mais non o confesan. A afición culminou alí, baixo os auspicios dun auténtico montañés, o Gaita Maior Guillerme Ross, xefe de gaiteiros da Raíña Victoria, quen requiriu ao fabricante de frautas e clarinetes míster Stark, para que fabricara gaitas escocesas, subministrando os rexementos ingleses de fusileiros irlandeses de Londres, os Reales Fusileiros e a escolta escocesa do Rei.\nNoutra ocasión relatei o ocorrido ó cronista internacional Augusto Assía, que, indo por unha estrada de Irlanda, atopou cun pastor que levaba unha gaita. Convidoulle a subir o seu coche. Fisolle varias preguntas relacionadas con este instrumento e aquel labrego deulle unha referencia de todo o relacionado coa gaita e rematou dicíndolle: se quere saber con máis detalles presentareille o mestre da escola da próxima aldea. Ao efecto, foi a velo e Assia ficou sorprendido de atopar unha pequena biblioteca de todo o escrito acerca da gaita. O seu asombro subiu de punto o atopar entre aqueles libros “A estética da muiñeira” de Eugenio Montes.\nUn exemplo a seguir\nOs vascos ollaban perdido o chistu, seu instrumento racial popular. Quedaban en Vitoria dous ou tres chistularis.Alguén percatouse de que se extinguían os executores e entón as Deputacións unidas, formaron, a base de aqueles tres instrumentistas unha escola de chistularis. Hoxe teñen os concellos daquela rexión un chistulari oficial e en tódolos actos solemnes e populares é elemento esencial a intervención de tales músicos.\nTemplar gaitas o máis dificil\nComo literaria, anecdótica e historicamente non se toca a gaita,fagamos unha breve derivación cara a técnica e a influencia social do noso instrumento popular. Neste aspecto diríxome os gaiteiros profesionais, os aficionados, e , tamén a quen, pola súa profesión ou tendencia innata vense no intre de “ templar gaitas” realizando a ardua tarefa de xuntar vontades antagónicas, suavizar xenios agres, e, acougando os exaltados e violentos, exercendo a humana función de que poidamos soportarnos mutuamente para a armónica convivencia social.\nPrescindindo desta última acepción de “templar gaitas “ referireime a dificultade que ofrece este instrumento para a súa perfecta afinación, que se altera e varia co máis lixeiro troco de temperatura, coa excesiva e insuficiente presión do brazo que oprime o fol, coa emisión violenta do aire, e , en fin, con detalles que si non se dispón dun músico moi sensible poderían pasar inadvertidos e impedir s desexada afinación.Isto ocorre con tódolos instrumentos de cana dobleo óboe, o corno inglés, o fagot e outros do mesmo sistema son moi difíciles de afinar. Se o tempo está de tormenta,se chove,se no local onde se toca hai unha temperatura elevada,todas estas variacións acúsaas a cana abríndose demais. Neste caso emite un son estridente, ou pechándose en exceso, afogase e deixa de soar.De aquí que o oboísta sexa o músico das orquestras que xamais está tranquilo.Si isto ocorre co óboe que se toca directamente cos beizos, as dificultades son maiores coa gaita, xa que as palletas están en completa libertade, metidas nunhas pezas chamadas buxas que reciben o aire a través do fol que aprisiona o gaiteiro debaixo do brazo. Destas dificultades, destas desafinacións, procede a frase tan vulgar de “ templar gaitas” a que antes aludíamos.\nFan falla escolas talleres de gaitas\nGrazas a un galego propulsor de todo o que incumbe as cousas da nosa terra, D.Antonio Fernández López, enxeñeiro de Lugo, funciona naquela cidade unha escola-taller de construción de gaitas. A súa solicitude pasei por alí unha temporada adicado o ensino práctico da fabricación deste instrumento popular e teño a satisfacción de conseguir a formación de dous torneiros competentes que hoxe, atendendo as medidas e normas adecuadas e con auxilio do ferramental fabricado na Suíza con modelos por min estudados, en longo tempo de cotexos, obteñen instrumentos ben calibrados de ton, son e timbre netamente galego e unha afinación perfecta. A Deputación de Lugo por xestións do Sr. Fernández López consignou nos seus presupostos a cantidade de 6000 pesetas para os gastos de dito taller-escola e o Sr.Fernández López abona os xornais e os gastos de estancia na capital dos dous torneiros.\nNACEMENTO E DESENROLO DA ZANFONA\nO bárbaro e pesado organistrum, instrumento da alta Idade Media tiña sete notas pedais para acompañamento de cantos litúrxico.\nO abade Eximeno na súa obra” Da orixe e regras da música” di que un monxe beneditino de Arezo, chamado Guido, restituíu e perfeccionou o sistema musical dos gregos, tomando como base o exacordo ou sexta maior, formando así a escala a partires do Sol , coa extensión de dúas octavas que é a que da a zanfona, modificada, perfeccionada e feita individual, e , por tanto, manexable, por dito monxe, adaptándolle as teclas móbiles para que unha soa persoa poida pulsalas e poñer a manivela en movemento.\nNas crónicas e na lírica medievais designase con diferentes nomes: sambuca rotata, viola da orbo, ghironda ribeca, stampella, lyra rústica, chinforme, chinfonia, zarrabeque, zamfoña, lyra mendicarum, e nos clásicos galegos denomínase: sinfinia, sanfona, zanfoña ou zanfona.\nFoi o instrumento preferido dos xoglares da escola lírica galego-portuguesa. Toda a produción poética desta escola está conservada en tres coleccións do “Cancioneiro da Vaticana”, ”Colocci Brancuti” e “Cancioneiro de Ajuda”. Recentemente descubriuse outro cancioneiro: o de Martín Codax, con sete cancións as ondas do mar de Vigo. Das súas mil setecentas cantigas de amor, amigo, escarnio e mal dicir, todas líricas e cantables, non hai dúbida que foron acompañadas por zanfona, o máis perfecto dos instrumentos daquela época. A súa desaparición definitiva foi ocasionada polo perfeccionamento do violín, debido os famosos mestres da escola de Cremona ( Stradivarius, Amati, Guarnerius, e outros). O primitivo violín de tres cordas escavado nun anaco de madeira, non podía desterrar a zanfona, mais o xurdir das mans de aquelas insuperables construtores, coa forma a sonoridade e o timbre que hoxe ten, eclipsou a todos os demais instrumentos de corda. No século XVIII alcanzou en Francia un posterior renacemento despois de ser perfeccionada polo fabricante Batón e tocada pola desventurada María Antonieta para tornar, o fin as mans de vagabundos e mendigos.\nA zanfona sirve para a música de cámara\nA zanfona coas súas cordas cantantes e os seus pedales, emite un son campestre e crea un ambiente bucólico. Aparece así como instrumento popular; pero é necesario consideralo tamén como instrumento íntimo, para a música de cámara.\nPola dozura da súa voz e pola súa delicada afinación non é apta para alegrar as danzas populares, senón para acompañar as cantigas paisanas ditas a medio ton con fervor de oración, na intimidade das casonas sementadas entre o agro; na profundidade rixida das salas dos pazos, baixo as oxivas dos claustros, na soidade das vellas abadías, alí onde a gaita sería unha estridencia.\nA zanfona forma coa gaita parella de instrumentos típicos de Galicia. É doce e pastoso o seu son, convida o repouso e da a sensación dun eco lonxano, suscitando lembranzas de idades pretéritas.\nCara a unha escolania da zanfona\nCon motivo dunha conferencia que ilustrei con música de zanfona o 27 de Xulio de 1952 no Palacio de Xelmirez, a selecta concorrencia quedou sorprendida das posibilidades do arcaico instrumento para música de cámara. Seu emotivo son, o empaste da polifonía das súas cinco cordas coas cancións de Martín Codax e as doentes melodías do romance de Gaiferos de Mormaltan, causaron a sorpresa do descoñecido, e un número de entusiastas oíntes lanzaron a idea da formación de construtores de zanfonas. Os poucos días Otero Pedrayo publicaba unha bela crónica, propoñendo, o final, a escolanía do instrumento en Santiago. Ofrecín a miña colaboración para ensinar a súa construción e a tocala máis tarde. Brindo a idea , en nome dun núcleo de profesores, escritores e entusiastas aficionados, as Deputacións de Galicia, os Centros artísticos e Entidades Económicas para a apartación dos medios necesarios o fin de montar o taller e a adquisición dos materiais, pago de xornais etcétera, para arribar a resurrección do arcaico instrumento. Si isto faise visible no Ano Santo sairía a procesión de mitrados polo ábsida da Catedral Compostelana con oito zanfonas, dous chirimias e un fagot.\nRecentemente na casa Columbia fixen a gravación de cinco discos con romances, cantigas de cego, romaría, alalás e algunha melodía. Queda así indeleblemente rexistrado o son da zanfona, grazas a xenerosidade do Sr. Fernández López.\nPRINCIPAIS INSTRUMENTOS DE PERCUSION\nO tamboril é o principal acompañamento da gaita. Non o redobrante, senón o clásico tamboril-timbal. Non ten bordons no parche bordonero. Leva unha cordiña moi torzal, feita de varios fios de liño ou do que se emplea na construcción de redes, dun diámetro de dous milímetros colocada enriba do parche batidor. Ténsase o tamboril ata que afine o unison co Do grave do punteiro, facendo así a dominante co sol da afinación. Ténsase a corda ata que produza un son de mosconeo vibrante e sonoro. Produce un efecto de tónica que confundese co Do en octava baixa do rouco.\nHai outros instrumentos de percusión moi usados antes en Galiza. As cunchas, polo resalte das suas estrias, empleanse para acompañamentos. Dan varios tons. Si se tocan nos bordos, un son agudo; no medio grave, e cerca da inserción das valvas, máis grave aínda.\nO adufe, pandeiro ( de pan e dairos, todo pel) é un bastidor cadrado de madeira de 35 centímetros de lado e 5 centímetros de groso, cuberto de pel. Tócase apoiando un dos seus ángulos sobre o regazo da muller que o tañe, deixándo cae-lo sobre a palma das mans, e en esta disposición, oscilando polo seu propio peso, márcase o compás emitindo un son de bordoneo que sirve de tónica para a copla nas fiadas, ruadas e saraos o aire libre e a cuxo compás bailase a muiñeira.\nA tixola de ferro forxado das que se usan para o lume na lareira, de mango longo, empregabase tamén a falta de pandeiro. O extremo do mango apoiabase no ombro e a cazuela na punta dos dedos da man esquerda. No angulo de unión de dito mango, , na cazuela a medio dunha chave ou anaco de ferro calquera, executanse redobres e picados que levan o comás para os bailadores e acompañamento da copla.\nApoiadas duas cullers de madeira de buxo, pola súa parte cóncava sirven de acompañamento, así como as castañuelas que tocaban os bailadores de muiñeira e redonda.\nAs ferreñas ( pandeireta de sonaxas) e os ferros ( triángulo de aceiro que se usa nas baterias das orquetras). Estos eran os acompañantes preferidos polos tañedores de zanfona.\nAí, pois os instrumentos principias dos que se valeu o alma lírica dos galegos para expresar ancestrales sentimentos e emocións antigas. Da pena ver coma avanzan polas corredoiras e os soutos os aires corrompidos dos cabarets nas músicas lascivas de tanto extranxeirismo. Mentres tanto, nosa gaita de prócer nacemento, con máis de 2500 anos de historía, e nosa zanfona, saudosa de xoglares, están morrendo de pena.\nComentarios (0) - Categoría: Persoeiros - Publicado o 18-07-2011 21:27


Soa, convencións sociais, a política do correcto e un cargamento de chocolate | Marián E-120: Marián Rodríguez máis aditivos\nSoa, convencións sociais, a política do correcto e un cargamento de chocolate\nCando comezo a escribir isto non sei como vai rematar nin de que vai tratar. Tan só o fago porque necesito facelo. Onte quedei soa e hoxe erguinme sen ninguén a quen contarllo. Preciso a soidade como preciso poder falar dela. Cando máis soa me sinto é cando estou rodeada de xente que entre si se coñece pero que non me coñece a min. Para ese grupo son un corpo estrano co que deben ser simpáticos sen importarlle demasiado.\nFalas dunhas cousas e doutras, intégrante en conversas ás que pouco podes aportar e que menos che aportan a ti. Tan sequera che interesan o máis mínimo. Integrarse é un coñazo. Pódoo demostrar, integrar é o nome que lle puxeron a unha operación matemática que non se sabe moi ben para qué sirve.\nEsto é o que me aparece ás veces na memoria do móbil cando ó comezo dunha mensaxe enviada non se correponde co final, resulta, cando menos, estrano; pero sirve (o meu lado pragmático sempre vixente), cando máis, para percibir outras realidades. Puxen o de mensaxe rota porque o comezo deste post data do sábado e a continuación recén a escribo descoñecendo de que tratará.\nNunca sabes se a xente que che rodea é politicamente correcta ou é sincera. Ás veces si.\nO do cargamento de chocolate que cada quen o interprete como queira. Tan só aclarar que a min váleme de calquera, pero mellor o de comer e coa maior concentración de cacao que sexa aceitada.\n← Cada un toma as cervexas como lle peta\nA vida é demasiado curta como para aprender alemán →\nHola! o de integrarse é dificil pero saber de que falar é ainda máis complicado. Perdón polas faltas ortográficas.\nSe non se fala… dinche: moi calado estás.\nSe falas moito… dinche: deixa de dicir parvadas.\nE se non atinas que tema é apropiado… pensa: que pouco inxenio ten este, non ten cultura onde apoiarse?… ou algo así.\nFelicidades polo das galletas… xa me contarás… supoño que me entendes.\nentendo que as galletas estaban boas e por iso me felicitas. A ver se non se chafa.\nAs faltas de ortografía non se perdoan tendo en conta que estás conectado a internet e podes corrixilas.\nA min nunca me dixeron que deixara de dicir parvadas pero por sorte nunca me tiven que integrar con xente coma ti.


Un xulgado condena ao Concello de Compostela a retirar as cámaras de vídeo vixilancia da zona vella - MpDC\nUn xulgado condena ao Concello de Compostela a retirar as cámaras de vídeo vixilancia da zona vella\nWritten By Virgulino on 19/9/08 | 15:20\nA decisión do maxistrado avala a demanda presentada polo MpDC na que se denunciaban as reiteradas ilegalidades cometidas pola entidade local\nO Xulgado do Contencioso Administrativo número 1 de Santiago condenou ao Concello de Compostela á retirar as cámaras de vídeo vixilancia que ten o instaladas no casco histórico da cidade. O maxistrado do xulgado avala coa súa decisión a denuncia presentada polo Movemento polos Dereitos Civís contra a entidade compostelá por mor das continuas ilegalidades cometidas a respecto do sistema de vídeo control. Segundo o establecido na sentenza, o maxistrado considera que “debo declarar e declaro a non conformidade a dereito do acto administrativo recorrido, condenando á Administración demandada á retirada das cámaras de vídeo vixilancia na zona vella de Santiago de Compostela”. A resolución, contra a que cabe recurso ante ante o TSXG, supón un gran paso na loita contra a vulneración dos dereitos dos cidadáns, pois, por primeira vez, prevalece o interese xeral fronte as actuacións irregulares da administración en materia de vídeo vixilancia.\nA sentencia, comunicada polo maxistrado esta mesma mañá, pon fin deste xeito ao procedemento iniciado en 2006 polo colectivo de dereitos civís. O voceiro do MpDC, Renato Ñúñez, valorou a noticia afirmando que “consideramos que a sentenza demostra que as autorizacións outorgadas pola Delegación do Goberno se fixeron sen o mínimo de garantías que esixe unha cuestión tan delicada como a vídeovixilancia. Cabe lembrar que ano tras ano a Delegación foi autorizando cámaras que non cumprían os mínimos esixidos pola lei”.\nInumprimento dos prazos\nA este respecto, hai que destacar que o Concello incumpriu sistematicamente os prazos designados pola lexislación para a solicitude de renovación da autorización, que carece que libro de rexistro das imaxes ou que tivo operativas as cámaras durante meses sen contar coa sinalización debida, tal e como obriga a normativa actual. De feito, a Lei 4/97 obriga a solicitar a renovación anual das licenzas dous meses antes de que expire a mesma e “se transcorrido dito prazo non se tivese ditado resolución, a autorización entenderáse denegada”.\nO xuíz destaca especialme o incumprimento deste punto por parte do Concello ao concluír que “no presente caso, resulta con toda evidencia que, como aduce a recorrente, nin consta resolución sobre as renovacións anuais, non as solicitudes se produciron no prazo (...), nin, a miores, constan solicitudes formuladas para os anos comprendidos entre 2002 e 2007, o que non só evidencia a necesidade de estimar o recurso na súa integridade, senón que dende logo pon de relieve a pasividade coa que o Concello ten tratado o trámite necesario e obrigatorio imposto pola Lei”.\nPrecedente na Galiza\nA resolución do xulgado establece un precedente importantísimo na Galiza para a utilización do vídeocontrol, pois ata agora as administracións instalaban as cámaras cun absoluto desprezo pola normativa na materia, xa que contaban co respaldo da Delegación do Goberno, quen, en non poucas ocasións, autorizou dispositivos cando xa estaban instalados e non cubrían as garantías xurídicas mínimas para os cidadáns. “Esta sentenza demostra que as institucións encargadas de defender os dereitos dos galegos non están cumprindo co seu cometido, pois tanto o Valedor do Pobo como a Delegación do Goberno ignoraron as múltiples queixas trasladas polo MpDC e permitiron que se continuasen cometendo ilegalidades”, afirmou Núñez.\nDende a asociación tamén indicaron, para tranquilidade de todos os defensores da videovixilancia, que as cámaras non conseguiron evitar nin un só dos atentados contra o patrimonio ou a propiedade privada que se cometeron nos últimos anos no casco histórico compostelano; chegándose en ocasións á parodia ao sinalar que a cámara da Praza do Toral non serviría para averiguar a identidade das persoas que romperan os vidros dun comercio, porque nese momento “estaban apuntado a outro lugar”.\nLer máis información sobre este proceso\nEtiquetas: Administración de Xustiza, Concello de Ares, Concello de Santiago de Compostela, Delegación do Goberno, Dereito ao honor intimidade e á imaxe, Videovixilancia


A mostra ‘A cidade, o Camiño e nós’ explora a percepción da cidadanía sobre Compostela - - USC\nA mostra ‘A cidade, o Camiño e nós’ explora a percepción da cidadanía sobre Compostela\nPode visitarse no Paseo da Ferradura da Alameda\nActualizada: 03-05-2019 14:22\nA exposición pode visitarse no Paseo da Ferradura da Alameda. Foto: Santi Alvite\nO paseo da Ferradura acolle dende este venres a exposición ‘A cidade, o Camiño e nós’, organizada conxuntamente pola Rede Galabra da Universidade de Santiago e o Concello compostelán. Trátase da primeira de catro mostras que teñen como obxectivo divulgar os resultados da investigación liderada polo grupo da USC sobre as percepcións da cidadanía de Santiago sobre si mesma e en relación coas persoas visitantes e coa actividade comercial e económica, sobre todo a vinculada ao turismo.\nA mostra forma parte dun convenio de colaboración asinado co obxectivo de coñecer as prácticas culturais da propia veciñanza de Compostela, pero tamén dos milleiros de persoas que visitan a cidade. O responsable da rede Galabra, o profesor Elías Torres, explicou no acto inaugural que o obxectivo da investigación é "contribuír a repensar Compostela a partir da propia reinvención da cidade nos últimos anos, fundamentalmente ao redor do Camiño de Santiago e do fenómeno do turismo a el vinculado". “Poñemos así –dixo-, a disposición de toda a veciñanza e das institucións, un estudo que mostra a realidade e que pode axudar a reverter aquilo que o mereza”.\nPola súa banda, o reitor expresou a súa satisfacción por que dende a Universidade se acheguen estudos rigorosos “sobre a cidade e para a cidade que queremos”. López quixo poñer en valor a investigación en ciencias sociais e as humanidades, “como a que hoxe presentamos, e que ofrecen datos moi valiosos para coñecer a nosa realidade e poder reorientar as nosas políticas”. Pola súa banda, o alcalde Martiño Noriega, que tamén salientou a “necesaria” colaboración entre a USC e o Concello, desexoulle “un longo percorrido a este traballo imprescindible”.\nA investigación realizada pola rede ao longo desta última década arroxa, para a profesora da USC e membro da rede Galabra Marisa del Río, “sorprendentes resultados”. Así, como explicou esta mañá, pese a que á maioría de persoas enquisadas lle gusta máis a Compostela de hoxe que a de hai 20 anos, “aínda hai un 30% que bota de menos a pasada e confesa non sentirse xa cómodo en espazos tan emblemáticos como o Obradoiro ou a Catedral”.\nEn canto á percepción que temos dos turistas, é positiva en termos xerais, “pero hai barrios como San Pedro, a Choupana ou a zona vella que preferiría outro tipo de visitante”, matizou.\nA exposición que hoxe se inaugurou é a mostra central do proxecto, que prevé outras tres sectoriais que circularán polos barrios de Compostela. Nelas amósanse os resultados da investigación que a Rede Galabra realiza dende o ano 2008, implicando a persoas de nove universidades diferentes para analizar as imaxes e as prácticas referenciadas en Santiago, tanto dos propios habitantes da cidade como dos seus visitantes. No referido a visitantes, a investigación centrouse nas persoas procedentes de Portugal e Brasil, por seren os primeiros países europeo e non europeo en número de visitantes.\nA exposición mostra a través de 28 paneis a transformación de Santiago dende o inicio dos anos 90, motivada por distintos factores, entre eles a actividade turística vinculada ao Camiño de Santiago, que supuxo cambios nos hábitos de vida, nos usos do espazo público, pero tamén na actividade cultural e social. En concreto, ensina como a propia cidade se ve a si mesma, como nos ven as persoas que nos visitan, e como vemos nós a quen nos visita.\nDe esquerda a dereita, Elías Torres, Marisa del Río, Martiño Noriega e Antonio López. Foto: Santi Alvite


Monterrei, 28.12.19 - 19:00h por O que ho! en Visita guiada\n28 Decembro, 2019 19:00\nXeitura / Xestión Integral do Patrimonio Cultural\nAno de 1663, corren tempos difíciles na acrópole de Monterrei por mor das disputas entre a coroa de Castela e a de Portugal. Frei Sexismundo Cansado chega á vila para facer unha “sospeitosa” parada no camiño de volta da tumba do apóstolo Santiago.\nDía 28 de Decembro\n19:00 horas diante da Oficina de Turismo de Monterrei.\nAforo máximo 25 persoas.\nInscricións: 609 474 976 ou noemiad@xeitura.com


Trinta e un veráns aprendéndolles galego a persoas estranxeiras!\nO Instituto da Lingua Galega, a Real Academia Galega convocan a trixésimo primeira edición dos Cursos de verán de lingua e cultura galegas para persoas estranxeiras, que terán lugar en Santiago de Compostela do 2 ao 24 de xullo de 2018, xunto coa Secretaría Xeral de Política Lingüística e a Deputación da Coruña. O prazo para inscribirse remata o venres 6 de abril.\nMedio, destinado a quen xa realizou o curso elemental ou que posúa un coñecemento básico do idioma, logo da realización dunha proba.\nO folleto informativo cos detalles desta nova convocatoria pode descargarse nesta ligazón. A ficha de inscrición está dispoñible tanto no devandito folleto como nestoutra ligazón. Para calquera dúbida ou consulta, as persoas interesadas poden dirixirse á secretaría dos cursos a través do correo electrónico <cursos@academia.gal>.\nA organización ofrece 48 bolsas por un importe de 350€ e 2 bolsas de 500€ reservadas para persoas procedentes de América Latina; nos dous casos haberá exención de pagamento de matrícula. E, ademais, 10 bolsas que eximen do pagamento da matrícula, mais que carecen doutra retribución económica.


A receita galega para o envellecemento activo - Xanela aberta á familia\nEtapas da crianza >\nO bebé, primeiro ano de vida\nPrevención de adiccións\nEtapas da crianza\nA receita galega para o envellecemento activo\nEn que consiste o envellecemento activo?\nTal e como define a OMS, o envellecemento activo é o proceso de optimización das oportunidades de saúde, participación e seguridade co fin de mellorar a calidade de vida a medida que as persoas envellecen. O envellecemento activo non se centra unicamente na práctica de exercicio físico, xa que engloba un conxunto de hábitos e comportamentos, entre os que se inclúen a actividade física en conxunto, a alimentación saudable, a calidade do sono e a participación social.\nExisten 4 piares fundamentais para envellecer ben, e promover oportunidades de desenvolvemento e benestar persoal:\n- Manter un bo estado de saúde\n- Aprendizaxe ao longo da vida para ter coñecementos e xerar vínculos\n- Dereito de participación na sociedade\n- Seguridade e protección\nQue podo facer para incorporar as claves do envellecemento activo na miña vida?\nO primeiro de todo é ter un propósito que nos permita iniciar os cambios para mellorar a calidade de vida. É importante ter en conta que aínda que sexa mellor adoptar estes cambios canto antes, nunca é demasiado tarde, e poden acadarse beneficios incorporando rutinas saudables como:\n- Manter a actividade física e realizar exercicio físico de forma regular. Os beneficios fan que constitúa un dos principais piares para promover a saúde ao longo de todo o ciclo vital.\n- Asesoramento nutricional para manter unha alimentación equilibrada, saudable e sostible, evitando problemas de malnutrición.\n- Manter a capacidade mental a través da aprendizaxe.\n- Promover e manter a actividade e a participación social.\n- Preservar a autonomía, mediante a prevención específica da discapacidade e a dependencia.\nQue beneficios me aporta?\nBenestar, autonomía e calidade de vida. A práctica de actividade física, xunto a unha alimentación equilibrada con productos de tempada cociñados con técnicas culinarias saudables, o descanso axeitado e a participación social de acordo ás preferencias persoais, contribúen á prevención de enfermidades, preservando a forza muscular e a función cognitiva, reducindo o estrés e mellorando a austoestima, evitando o illamento e a soidade a través dos vínculos sociais na contorna das persoas.\nA receita galega para o envellecemento activo\ne poderás acceder a contido exclusivo, información e actividades.\nAcepto termos e condicións\nResponsable do tratamento: Consellería de Sanidade como responsable do sistema de información do Sistema Público de Saúde de Galicia (Lei 8/2008, do 10 de xullo, de saúde de Galicia)\nIdentificación do tratamento: Rexistro de entrada / saída, solicitudes, notificacións e relacións coa cidadanía; identificación de usuarios e profesionais do sistema de saúde pública\nFinalidades do tratamento: Atender as comunicacións, cuestións, subscricións, suxestións, reclamacións e queixas dos cidadáns, incluíndo as realizadas a través de redes sociais\nLexitimación para o tratamento: Segundo o artigo 6 do RXPD os apartados 6.1.a) o interesado da o seu consentimento para o tratamento dos seus datos persoais para un ou varios fins específicos e 6.1.e) o tratamento é necesario para o cumprimento de unha misión realizada en interese público ou no exercicio de poderes públicos conferidos ó responsable do tratamento, en este caso, promoción da saúde\nExercicio de dereitos: Toda persoa física ten recoñecido legalmente o dereito a acceder os datos relativos a súa persoa que están sendo tratados. Tamén ten dereito a solicitar a rectificación e supresión destes datos, así como outros dereitos, como se explica na información adicional. Se desexa exercitar os seus dereitos (acceso, rectificación, supresión, oposición, portabilidade e limitación de tratamento) pode facelo na Consellería de Sanidade ou en calquera dos centros/unidades dependentes desta, así como no Servizo Galego de Saúde ou calquera dos centros/unidades dependentes deste, así como as distintas fundacións públicas sanitarias adscritas á Consellería de Sanidade e ó Servizo Galego de Saúde\nInformación adicional: Pode consultar a información adicional e detallada sobre Protección de Datos na nosa páxina web https://www.sergas.gal/protecciondatos\nEn cumprimento do REGULAMENTO (UE) 2016/679 DO PARLAMENTO EUROPEO E DO CONSELLO, de 27 de abril de 2016, relativo á protección das persoas físicas no que respecta ao tratamento de datos persoais e á libre circulación destes datos e polo que se deroga a Directiva 95/46/CE (Regulamento xeral de protección de datos, RXPD) e Lei Orgánica 3/2018, de 5 de decembro, de Protección de Datos Persoais e garantía dos dereitos dixitais (LOPDGD).\nXanela aberta á familia\nA información para os teus, rigurosa\nO proxecto RISCAR está cofinanciado polo Fondo Europeo de Desenvolvemento Rexional (FEDER) a través do Programa Interreg V-A España-Portugal (POCTEP) 2014-2020


A luz do flexo | Galicia Digital\nA luz do flexo\nQuero que a luz do flexo me caia sobre o cocote para que as ideas fervan máis alá dun simple cocido.\nTodo animal racional necesita dunha fervura para que o seu espírito vague por entre as flores dunha carqueixa. Ou por entre as espiñas dunha toxeira. É bonita a toxeira. Calquera toxeira. E a pesar dos seus picos, das súas espiñas.\nQuero que o paraugas se abra tan axiña como caian as primeiras gotas de auga. Non quero mollar a caluga para que non se me arrefríen as ideas. As ideas que seguen a ferver porque a luz do flexo segue acendida.\nAsí é que pecho o paraugas; porque así dou a entender que xa non chove, e deixo que a luz do flexo me caia sobre o cocote, sobre a caluga. Por pouco tempo, xa que saio fóra da cafetaría e son, agora, os raios do sol os que me funden nunha somnolencia nugallá.


Santiago Camba abre el IX Pleno del Consejo de Comunidades Gallegas "la mejor unidad operativa para hacerse escuchar alrededor de un origen común y fértil" | GaliciaAberta - Secretaría Xeral da Emigración\nSantiago Camba abre el IX Pleno del Consejo de Comunidades Gallegas "la mejor unidad operativa para hacerse escuchar alrededor de un origen común y fértil"\nO secretario xeral da Emigración no seu discurso inaugural remarcou a idea de “facer unha galeguidade de todos e para todos”, integrando novos dereitos dos galegos residentes no exterior.\nApelou a establecer un período de reflexión e debate sobre a “adecuación da Lei da Galeguidade e abrir este dereito a novas entidades con acreditada experiencia de traballo a favor dos galegos da diáspora”.\nCamba puxo o énfase en introducir melloras no modelo asistencial e sociosanitario da emigración- referíndose á realidade dos emigrados en Iberoamérica- e solicitou aos dirixentes a facer das entidades “exemplos de atención eficaces, eficientes e sostibles”.\nExplorar novas canles de comunicación interxeneracionais nas entidades e introducir na emigración políticas “desde o ángulo de interculturalidade e de xénero“, sostivo será “a mellor garantía para a supervivencia e adaptación á formulación social da Galicia do presente e do futuro”.\nO secretario xeral da Emigración, Santiago Camba, abriu a sesión do IX Pleno do Consello de Comunidades Galegas que deu paso á lectura dos relatorios e posterior debate que determinarán cuestións hoxe de vital importancia que afectan ás comunidades do exterior e que marcarán o futuro da emigración.\nO responsable de Emigración da Xunta de Galicia, arrancou o seu discurso inaugural remarcando que “este é un momento clave para definir cara a onde deben camiñar todos os esforzos e darlles continuidade” deixándose constancia, continuou, que “máis alá se decide” e que “a emigración é factor relevante”.\nUnha galeguidade de todos e para todos\nA adecuación da Lei da Galeguidade, abrindo “este dereito- a galeguidade- a novas entidades con acreditada experiencia de traballo a favor dos galegos da diáspora e integrando novos dereitos dos galegos residentes no exterior”, foi outras das liñas de debate que defendeu no transcurso da súa intervención inaugural.\nO secretario xeral, quen preside este IX pleno, puxo énfase en introducir melloras no modelo asistencial e de prestacións sociosanitarias da emigración- referíndose á realidade dos emigrados en Iberoamérica- e solicitou aos dirixentes a facer das entidades de carácter socioasistencial “exemplos de atención eficaces, eficientes e sostibles”.\n“Xuntos podemos facer máis e pesamos máis no mundo”\nCamba animou aos 135 representantes dos centros galegos convocados o “dar impulso á cooperación, tender pontes e novas alianzas, facéndonos cargo do noso propio destino”, referíndose así a un dos puntos que contempla o Plan integral da emigración 2010- 2012-valorado positivamente pola Comisión Delegada de Montevideo- e que insta á integración dos centros “sempre que estes procesos estean determinados en común acordo das entidades, mantendo os obxectivos fundacionais”. Explorar novas canles de comunicación interxeneracionais nas entidades e introducir na emigración políticas “desde o ángulo de interculturalidade e de xénero“, sostivo Santiago Camba, será “a mellor garantía para a supervivencia e adaptación á formulación social da Galicia do presente e do futuro”, puntualizou.\nNo acto de inauguración estiveron presentes, así mesmo, algúns dos membros natos do IX CCG. Entre os que se deron cita na capital uruguaia interviron na sesión de apertura a conselleira de Traballo da Xunta de Galicia, Beatriz Mato, o presidente da Real Academia Galega, Xosé Ramón Barreiro e o presidente do Consello da Cultura Galega, Ramón Villares.\nDurante dous días- hoxe, 7 e o 8 de decembro- exporanse as principias liñas de actuación da Secretaría Xeral da Emigración e os relatorios, sobre os que se fará seguimento anual por unha comisión delegada permanente.\nGaleguidade: Atende ao “fomento e apoio dos procesos tendentes á unión e integración das comunidades galegas, mantendo os obxectivos fundacionais das mesmas. Apélase a un esforzo común, coordinado e continuado e á implicación e o acordo das entidades con vocación de mellora constante”.\nPolíticas socioasistenciais: incídese no “desenrolo de políticas activas a favor da diáspora paisanos, con especial atención aos casos de precariedade. Velarase, na medida dos recursos e posibilidades existentes, por liquidar estas carencias e acadar un benestar integral, mellorando o modelo asistencial e de prestacións sociosanitarias da emigración. Cambios que redundarán en novas estruturas de xestión, administración e prestación de servizos máis eficaces, eficientes e centrados na calidade asistencial aos seus beneficiarios”.\nMuller e xuventude: defende a “incorporación da mocidade da galeguidade ao tecido asociativo, unha responsabilidade- se propón- ha de xestionarse desde os propios centros galegos no exterior, como garantía de supervivencia e adaptación á formulación social da Galicia do presente e do futuro. Exploraranse novas vías para facer da muller un interlocutor de relevancia no seo das colectividades- ampliando os dereitos das galegas residentes na diáspora, favorecendo a súa inclusión sociolaboral e pondo á súa disposición as canles adecuadas para expor activamente as súas propostas nas colectividades”-.\nCultura e tecnoloxía: expón a necesidade concreta de que “o capital humano do que Galicia dispón, neste mundo globalizado, debe conectarse mediante iniciativas concretas, o que esixe da utilización sistemática das novas tecnoloxías postas ao servizo da cultura, a comunicación, a formación. O portal galiciaaberta.com é o punto de encontro virtual das Comunidades Galegas, desde onde dar visibilidade á actividade dos centros concibido para facilitar unha interconexión fluída e inmediata”.\nMontevideo acoge más de un centenar de centros gallegos del mundo en el IX Consejo de Comunidades Gallegas 05.12.2009\nSantiago Camba pone fin al IX Consello de Comunidades Galegas en Uruguay "semilla de la Galicia sin fronteras" 14.12.2009\n“Os programas sociosanitarios para a emigración son prioritarios para Galicia”, segundo Santiago Camba 28.08.2009\nO Secretario Xeral da Emigración participou nas actividades da trobada de entidades galegas de Cataluña 12.08.2009\nSantiago Camba confirma desde Chile que la comunidad gallega "está ben e non hai membros do colectivo con dificultades" 08.03.2010


'Música revelada' de Eugenio Granell : avozdevilalba.gal\n'Música revelada' de Eugenio Granell\nA dimensión máis descoñecida do artista Eugenio Granell, a súa faceta musical, ve a luz por vez primeira a través de dous libros e dun disco. Música revelada é o título deste pioneiro traballo de investigación e de recreación musical realizado por aCentral Folque a partir de duascentas anotacións musicais do artista, co patrocinio da Secretaría Xeral de Cultura e a colaboración da Fundación Eugenio Granell.\nFillo de amantes da arte musical, Granell sentiu desde moi novo esa inclinación pola música que o levou a exercer como violinista mesmo cunha vocación profesional, que o levou a se converter en violín primeiro da Orquestra Sinfónica de Santo Domingo, na República Dominicana. Froito desta paixón, deixou entre o seu legado dous cadernos con anotacións musicais nos que se recoñece a inspiración das formas populares da música galega, ademais de ideas musicais propias do seu universo.\nAgora, no marco do centenario do seu nacemento, Miniaturas de Eugenio Granell. Música revelada permítenos mergullarnos no seu universo sonoro a través dun estudo de Sonsoles Hernández Barbosa sobre a dimensión musical de Granell, dun libro no que Benxamín Otero transcribe as partituras do artista e dun disco no que o pianista cubano Alejandro Vargas fai unha lectura destas composicións en clave de jazz, xunto cun grupo de músicos de primeira orde.\nEntre eles inclúense José Manuel Díaz (contrabaixo), LAR Legido (batería), Mónica de Nut (voz), Edelmiro Fernández (gaita), Germán Díaz (zanfona) e María José Pampano (viola). O CD foi gravado no Auditorio de Ourense co estudio móbil da Radio Galega e con Pablo Barreiro como técnico de son.\nAo longo deste ano, no marco das celebracións do seu centenario, e coa colaboración dun amplo número de persoas e institucións, viñéronse sucedendo distintas iniciativas para difundir, repensar e poñer en valor o legado intelectual e artístico de Eugenio Granell, recoñecéndoo nas súas múltiples facetas como artista plástico, como escritor ou como creador audiovisual.


Temas: COSTA DA MORTE ESPAZO OS VERDES PAISAXE COSTA AVES GALICIA ECOLOXISTAS FRONTEIRAS TSXG EMPRESA XUNTA LUZ VENTO LAXE AEROXENERADORES MORTE VIMIANZO TERRITORIO MONTE\nPor Galicia Confidencial | SANTIAGO DE COMPOSTELA | 18/02/2021 | Actualizada ás 09:00\nProsegue a polémica dos eólicos en Galicia. Logo de varios meses de frenética aprobación de proxectos aeroxeneradores, a Xunta de Galicia aprobou hai escasas xornadas unha nova Lei da Paisaxe que, de acordo co movemento ecoloxista galego, servirá para facilitar aínda máis a instalación destes parques sobre o terreo galego. Por iso mesmo, dende este sector non dubidaron en alcumula "Lei de depredación industrial".\nImaxe de arquivo dunha zona boscosa | Fonte: Salvemos Catasos\nA actualización legal impulsada pola Xunta chega tamén logo dunha tempada de críticas particularmente duras por parte das plataformas verdes de Galicia, que afearon en reiteradas ocasións á Xunta de Galicia a “fragmentación irregular” de algúns dos proxectos aprobados. O TSXG chegou a facer caer a validación a un parque eólico de Norvento por esta razón, sen que tal xurisprudencia se estendera aínda a outros proxectos en tea de xuízo.\nO derradeiro caso que vén de recoller as denuncias do movemento ecoloxista galego atópase, unha vez máis, na comarca de Bergantiños. Trataríase do complexo que a empresa EDP Renovables está a proxectar para o Monte Chan, situado na fronteira dos concellos de Laxe e Vimianzo. O proxecto non conta aínda coa luz verde da Xunta, pero a súa saída a consulta pública vén de levantar as protestas de boa parte da veciñanza bergantiñán, así como da plataforma Petón do Lobo.\nEstes últimos cualifican o proxecto de “atentado ecolóxico” a razón do seu escaso respecto polas zonas protexidas do territorio galego. Nas últimas semanas, Galicia vén asistindo a unha proxección de eólicos cada vez máis próximos a zonas protexidas polo seu especial valor natural ou paisaxístico. O proxecto do Monte Chan supoñería ir un paso máis alá porque, segundo recolle o documento publicado pola Xunta de Galicia, implicaría instalar un muíño de vento dentro dos límites dunha zona protexida.\nSegundo o documento da Consellería de Medio Ambiente, Territorio e Vivenda, o parque eólico estaría disposto a menos dun quilómetro da zona especial de conservacións (ZEC) e da zona especial de protección de aves (ZEPA) da Costa da Morte. Máis problemático sería o caso desa paisaxe protexida, xa que os muíños pasarían a estar a 185, 90 metros e, xa por último, sobre o propio espazo paisaxístico.\nTrataríase dunha torre aeroxeneradora que resultaría disposta no interior dun terreo recollido baixo a “rede galega de espazos protexidos” por mor do seu interese paisaxístico. En concreto, o eólico pasaría a ser instalado sobre a paisaxe protexida de Penedos de Pasarela e Traba. Falta por ver se o complexo proxecto por EDP queda no papel ou, pola contra, se convirte nunha realidade. A Xunta ten a última palabra.\nOUTRA PAISAXE PROTEXIDA\nOs posibles efectos da implantación eólica sobre Vimianzo e Laxe non quedaría aí. A veciñanza xa se está a mobilizar para impedir que os muíños de vento danen os coñecidos como Penedos de Pasarela e Traba, un enclave declarado paisaxe protexida en 2008 e que, aínda así, podería pasara a contar cun aeroxerador no seu "mesmo corazón". Fronte a esta posibilidade, os veciños bergantiñáns xa comezaron a se mobilizar a través dunha petición en Change.org.


ANPA AGROMAR AGOLADA: A maior 'party' informática de Galiza estreou exclusión do galego\n“O Xuventude Galicia Net., que a pesar de levar na cabeceira o nome de Galicia, o galego está ausente de todo o demais. De querérmonos inscribir, non podemos facelo en galego; de consultarmos as normas do encontro ou de conectármonos ao seu streaming, unha e outra vez a mesma canción: só castelán; e de navegarmos polo portal do Xuventude Galicia Net, nada de galego, e o mesmo podemos dicir das redes sociais ligadas ao evento”. É a denuncia clara e directa que fai Prolingua, que denuncia que a exclusión do galego non se deu até o de agora. “Abonda con consultarmos o timeline do facebook ou do twitter das anteriores edicións para comprobarmos como daquela se dirixían con toda normalidade en galego aos seus seguidores”.\nA plataforma apartidaria ProLingua apionta a que “arela que a Xunta de Galicia, e o mesmo outros organismos que deberían ser exemplo no uso normalizado do galego, non patrocinen eventos que salientan pola ausencia da nosa lingua”.


Comenius Multilateral Open Street Maps | sangriña.es\nInicio » Programas Internacionais\nO IES A Sangriña recibe o premio Star Project ao proxecto My Community and My History in Openstreetmap\nO noso centro acaba de recibir o Premio Star Project, un recoñecemento de calidade outorgado pola realización do Proxecto My Community and Openstreetmap incluído dentro dos Programas de Aprendizaxe Permanente (PAP) (actualmente Erasmus+) e que foi realizado por un grupo de alumnas e alumnos do noso centro.\nO premio Star Project valora tanto o deseño do proxecto como o seu desenvolvemento, os valores e o impacto dos resultados.\nO programa My community and my History in OpenStreetMap desenvolveuse entre setembro de 2013 e xuño de 2015. Baixo a coordinación de Alemaña, participaron como socios a Archbishop Sentamu Academy de Hull (UK), o noso IES A Sangriña e o Liceo Sair Abay Konanbay de Estambul.\nOpenStreetMap (OSM) é unha base de datos colaborativa que permite a achega libre e altruísta de calquera persoa habilitando a posibilidade de cartografar calquera zona do planeta. O obxectivo era utilizar OSM para que o alumnado implicados cartografase puntos históricos e arqueolóxicos especialmente importantes das súas comunidades, introducíndose, asemade, no coñecemento sobre o manexo de dispositivos de xeolocalización e familiarizándose co uso de editores cartográficos utilizados en OSM.\nStart: 27/04/2015 - 16:00\nEnd: 27/04/2015 - 16:50\nProxecto OpenStreetMaps en Hall, curso 2014-2015.\nStart: 29/09/2014 - 09:00\nEnd: 03/10/2014 - 20:00\nUn grupo de estudantes e docentes do IES A Sangriña participou durante esta semana nas actividades do proxecto sobre OpenStreetMaps organizadas pola Archbishop Sentamu Academy de Hull. O grupo foi recibido pola alcaldesa, Mary Glew.\nProxecto Comenius Multilateral Open Street Maps\nStart: 27/03/2014 - 08:20\nEnd: 03/04/2014 - 19:00\nRecén chegados de Hull, os nosos alumnos e alumnas traen estupendos recordos do intercambio co Archbishop Sentamu Academy. En setembro recibiremos a súa visita no IES A Sangriña.


PLAN DE RECUPERACIÓN: MÚSICA AMBIENTAL DE FONDO - Tempos Dixital\nHomeEconomíaPLAN DE RECUPERACIÓN: MÚSICA AMBIENTAL DE FONDO\nO Goberno vén de presentar duascentas e pico páxinas do seu Plan Quinquenal para a Recuperación, a Transformación e a Resiliencia. Tres paxaros dun só tiro.\nComo queira que se fala dun proxecto histórico nos seus obxectivos e nas súas cifras, reflexionarei aquí brevemente sobre iso: obxectivos e cifras.\nSobre os 140 mil millóns que se van poñer por riba da mesa debo ser moi breve. O financiamento procedente da Unión Europea, mantense na páxina 71, será resultado dunha “débeda común”, cousa que está no aire á vista da recente decisión do Tribunal Constitucional alemán.\nDe non prosperar esa vía, só queda reforzar o sistema fiscal interno. Por exemplo, tal como vén de anunciar Biden subindo o imposto de Sociedades do 21 ao 27 % nos Estados Unidos. Pero cando un procura no Plan español concrecións ao concepto de “progresividade” fiscal (páxinas 26, 31, 107, 124, 158), non atopa unha soa cifra. Nin para Sociedades, nin para IRPF, nin para Patrimonio ou Sucesións. O mesmo sucede no que atinxe ao concepto “ingresos públicos”. Digamos que, como moito, hai obxectivos…, pero sen cifras.\nNo que se refire a en que obxectivos gastar ou centrar os esforzos, limitareime a rastrexar algúns tópicos sintomáticos na panoplia de medidas e programas despregados.\nPor caso, a respecto da “competencia” en mercados que non o son, ou son oligopólicos, (bancario, eléctrico, enerxía, e moitos outros), comprobo no texto apenas unha referencia á libre competencia na adxudicación de fondos (páxina 102), e outra para o mercado dos medicamentos (páxina 148), e máis nada. A banca privada nin se nomea no texto.\nMáis sorte temos se a procura é sobre “inclusividade”, que aparece máis de 40 veces. Pero nunca se explica con detalle que significa iso en obxectivos cuantificados e con esforzo orzamentario. Mesmo resumindo todos os subprogramas dirixidos a ese obxectivo. Daquela queda como unha reiteración retórica.\nCerto que, falando de inclusividade, máis dunha ducia de veces se fala do ingreso mínimo vital. Pero os tres mil cincocentos millóns da páxina 152 quedan moi lonxe do que eran no seu día as demandas dos sindicatos, e non digamos dunha renda básica universal.\nNa transición enerxética, que xunto á dixital son as dúas palabras de moda, un pode procurar atopar algo sobre que vai pasar coas concesións hidroeléctricas, pero non terá éxito. O peche nuclear (páxina 140) condiciónase a un enigmático calendario. E, arre demo, nin se fala disto como risco e, menos, como incerteza catastrófica. Claro que tampouco se abordan as prácticas que en España alimentan as superbacterias inmunes aos antibióticos (esta palabra non aparece). Son temas vidrosos se o que se quere é música ambiental de fondo.\nA expresión “soberanía dixital” aparece tres veces. Sempre vencellada ao espazo europeo. Pero nada se di sobre se o 5G (que aparece máis de sesenta veces!) será despregado con ese obxectivo (fronte ás GAFAM americanas ou chinesas) e con tecnoloxías europeas.\nPodería seguir con esta ximnasia reflexiva, por exemplo con “teletraballo”, que aparece dez veces, mentres “deslocalización” só unha e falando de fiscalidade, non de traballo.\nÉ algo que ben pode facer o lector para aquelas cousas que lle parezan máis substantivas. Eu escollín estas. E a miña nota final é de, como moito, 2 sobre 10. Revise o lector as 10 palabras que quedan en negriña ao longo do texto para así pechar, pola miña banda, este espectacular asunto.\nAlbino Prada é economista e ensaista, membro do grupo de investigación ECOBAS.\nPlan de Recuperación Transformación e Resiliencia